Ծաղիկ (թերթ)

«Ծաղիկ», գրական-բանասիրական, մանկավարժական, տնտեսական, գիտական և քաղաքական պարբերական։ Հրատարակվել է 1886-1908 թվականներին, Կոստանդնուպոլսում, փոփոխական պարբերականությամբ (եռօրյա, շաբաթաթերթ, կիսամսյա, օրաթերթ)։ Հիմնադիր-տնօրեն՝ Ա. Սագայան, խմբագիրներ՝ Հ. Հաճյան, Ա. Սագայան, Գ. Փալագաշյան, Մ. Մուլթանյան, Մ. Տյոքմեճյան և ուրիշներ։

«Ծաղիկ»-ին զուգահեռ կամ դադարների շրջանում նոր անվանումով լույս են տեսել մանուկների, կանանց, պատանիների համար պարբերականներ՝ նոր խմբագրական կազմով։ Տպագրել է գեղարվեստական գործեր, ժողովրդական ու աշուղական երգեր, տնտեսագիտական-երկրագործական, բժշկագիտական հոդվածներ, գրախոսականներ, ուղեգրություններ ու հուշեր, գիտական զրույցներ և այլն։ Արտացոլել է արևմտահայ գրականության զարգացման ընթացքը XIX դարի վերջին և XX դարի սկզբին, համախմբել պոլսահայ մտավորականության կարող ուժերը (Արշակ Չոպանյան, Տիրան Չրաքյան, Ռուբեն Զարդարյան, Լևոն Բաշալյան, Զապել Եսայան, Հրանդ Ասատուր, Ռ. Որբերյան, Սիպիլ, Ա. Հարությունյան, Թլկատինցի, Ռ. Պերպերյան, Թեոդիկ, Հ. Մառք և ուրիշներ)։ Քննարկել է ուսումնակրթական, լեզվաոճական, նախադպրոցական դաստիարակության, հայ մամուլի և հրապարակագրության հարցեր։ Լույս է ընծայել պատմամշակութային, հին ձեռագրերի ու գաղթավայրերի, ժողովրդական կենցաղի ու սովորույթների, կանանց կրթության վերաբերյալ հոդվածներ։ 

Անդրադարձել է նաև արևելահայ հասարակական-քաղաքական և գրական-մշակութային հարցերին։ Տպագրել է Հակոբ Պարոնյանի և Ե. Տեմիրճիպաշյանի գործերը, Ա. Ծատուրյանի, Ա. Իսահակյանի բանաստեղծությունները, Հ. Հիսարյանի «Խոսրով և Մաքրուհի» վեպը, Թ. Թերզյանի, Հ. Ոսկանի, Վ, Տեր-Մինասյանի և ուրիշների հոդվածներն ու ուսումնասիրությունները։ Մեծ տեղ է հատկացրել արևմտաեվրոպական գրականությանը, թարգմանաբար լույս ընծայել Շեքսպիրի, Դանթեի, Գյոթեի, Մոպասանի, Բալզակի, Զուդերմանի, Ֆրանսի, Իբսենի երկերից, նյութեր հրատարակել ականավոր գրողների (Սերվանտես, Շիլլեր, Գյոթե, Հայնե, Տոլստոյ, Հաուպտման, Չեխով) մասին։

Օսմանյան կայսրության հայկական թերթեր
Հայկական գրական պարբերականներ
Հայկական գիտական պարբերականներ
Հայկական քաղաքական պարբերականներ
Հայկական մշակութային պարբերականներ